Voimakas taifuuni iski maaliskuussa 1889 Upolun saarelle ja tuhosi saksalaisia ja yhdysvaltalaisia sotalaivoja. Apia oli vuosina 1898–1899 Yhdysvaltojen, Saksan ja Britannian välisen konfliktin keskiössä, kun osapuolet kiistelivät Samoan hallinnasta. Apiasta tuli Saksan Samoan pääkaupunki. Ympärysvaltojen joukot valtasivat Saksan Samoan ensimmäisen maailmansodan alussa. Joukot nousivat maihin Apiassa 29. elokuuta 1914 kohtaamatta juurikaan vastarintaa. Apian hallinta siirtyi Uudelle-Seelannille osana Länsi-Samoana silloin tunnettua aluetta.